DA EN Den Europæiske Unions Tidende C 18/1

FEMTENDE ÅRSBERETNING I HENHOLD TIL ARTIKEL 8, STK. 2, I RÅDETS FÆLLES HOLDNING 2008/944/FUSP OM FÆLLES REGLER FOR KONTROL MED EKSPORT AF MILITÆRTEKNOLOGI OG -UDSTYR

2014/C 18/01

INDLEDNING

Denne beretning omfatter aktiviteter udført af EU og dets medlemsstater inden for rammerne af gennemførelsen af Rådets fælles holdning 2008/944/FUSP (1) i 2012 og 2013. For så vidt angår data om eksport af konventionelle våben omfatter beretningen kalenderåret 2012.

I 2012 og 2013 fortsatte EU og dets medlemsstater med at gennemføre fælles holdning 2008/944/FUSP om fælles regler for kontrol med eksport af militærteknologi og -udstyr, som i 2008 erstattede EU's adfærdskodeks for våbeneksport, der har været i kraft siden juni 1998.

I henhold til artikel 15 i den fælles holdning skal denne revideres tre år efter vedtagelsen. På grundlag heraf har Rådet, bistået af Gruppen vedrørende Eksport af Konventionelle Våben (COARM), gennemført en indgående vurdering af bestemmelserne i og gennemførelsen af den fælles holdning. De foreløbige resultater af denne vurdering har, som anført i konklusionerne af 19. november 2012 fra Rådet for Udenrigsanliggender, bekræftet egnetheden af teksten til den fælles holdning med hensyn til yderligere at fremme konvergensen i medlemsstaternes eksportpolitikker. Revisionen har peget på et antal områder vedrørende den konkrete gennemførelse af den fælles holdning, der kan forbedres yderligere, og som i øjeblikket er under udarbejdelse.

Følgende tredjelande har officielt tilsluttet sig kriterierne og principperne i fælles holdning 2008/944/FUSP: Bosnien-Hercegovina, Canada, Den Tidligere Jugoslaviske Republik Makedonien, Island, Montenegro samt Norge. Et specifikt system til udveksling af oplysninger mellem EU og tredjelande, der har tilsluttet sig den fælles holdning, har været etableret siden 2012.

Effektive nationale våbeneksportkontrolordninger i udvalgte tredjelande blev i 2012 og 2013 blev fremmet inden for rammerne af Rådets afgørelse 2009/1012/FUSP (2) og Rådets afgørelse 2012/711/FUSP (3) om støtte til Unionens aktiviteter til fremme blandt tredjelande af kontrollen med våbeneksport og principperne og kriterierne i fælles holdning 2008/944/FUSP blandt tredjelande.

EU og dets medlemsstater spillede fortsat en ledende rolle i processen hen imod en traktat om våbenhandel ved grundigt at forberede og aktivt deltage i FN's konferencer om våbenhandelstraktaten i juli 2012 og marts 2013. Der blev gennemført outreachaktiviteter i forhold til tredjelande til støtte for traktaten om våbenhandel i sammenhæng med Rådets afgørelse 2010/336/FUSP (4) og Rådets afgørelse 2013/43/FUSP (5) til støtte for traktaten om våbenhandel.

I overensstemmelse med den støtte til traktaten om våbenhandel, som EU på et tidligt tidspunkt gav udtryk for, agter EU nu at fremme en hurtig ikrafttrædelse. Alle EU-medlemsstater har allerede undertegnet traktaten om våbenhandel, og ratificeringen pågår i øjeblikket i overensstemmelse med de relevante nationale krav.

I. GENNEMFØRELSE AF RÅDETS FÆLLES HOLDNING 2008/944/FUSP

1. Gennemførelse af fælles holdning 2008/944/FUSP i national lovgivning eller nationale administrative regler

Den fælles holdning er en videreudvikling af EU's adfærdskodeks for våbeneksport, som den erstattede i december 2008. Den indebærer bl.a. en udvidelse af kontrollen af våbenmæglervirksomhed, transittransaktioner og immateriel teknologioverførsel samt skærpede procedurer for at fremme harmoniseringen af medlemsstaternes eksportpolitikker.

Medlemsstaterne gennemfører bestemmelserne i den fælles holdning i deres nationale eksportkontrolsystemer og påser, at deres nationale lovgivning eller administrative regler er i overensstemmelse med den fælles holdning. Status for den nationale gennemførelse af den fælles holdning i medlemsstaternes våbeneksportkontrolordninger fremgår af tabel C i bilaget.

2. Brugervejledning

Brugervejledningen er et vigtigt instrument, der opsummerer de aftalte retningslinjer for gennemførelse af de operative bestemmelser i fælles holdning 2008/944/FUSP og fortolkning af kriterierne heri. Der er henvist til den i artikel 13 i den fælles holdning.

Den er udarbejdet af Rådets Gruppe vedrørende Eksport af Konventionelle Våben (COARM), og den ajourføres, når det er relevant. Den er primært rettet mod de embedsmænd, der udsteder eksporttilladelser, og bidrager dermed i betydeligt omfang og på en pragmatisk måde til konvergensen mellem medlemsstaternes våbeneksportkontrolpolitikker og -procedurer. Vejledningen er et offentligt dokument, som er tilgængeligt på Tjenesten for EU's Optræden Udadtils websted (6).

Brugervejledningen indeholder bl.a. afsnit om følgende spørgsmål:

a) Meddelelser om afslag og konsultationer

Meddelelser om afslag og bilaterale konsultationer finder fortsat dagligt sted via EU's elektroniske coreusystem. Oplysningerne cirkulerer rettidigt, hvilket sikrer åbenhed om medlemsstaternes våbeneksportpolitikker over for specifikke endelige bestemmelseslande og slutbrugere.

De meddelte afslag samt resultaterne af bilaterale konsultationer indgår i en central elektronisk EU-database over afslag. Databasen forvaltes af Tjenesten for EU's Optræden Udadtil og er et dynamisk system, der afspejler medlemsstaternes politikker vedrørende våbeneksportkontrol. Antallet af afslag, der blev meddelt i 2012, er anført i række (d) i tabel A.I i bilaget til denne beretning pr. bestemmelsessted og pr. kategori i listen over militært udstyr; antallet af konsultationer, der er iværksat og modtaget af hver medlemsstat, og antallet af konsultationer pr. bestemmelsessted foreligger henholdsvis i tabel B.I og B.II.

b) Bedste praksis med hensyn til fortolkningen af kriterierne

Bedste praksis med hensyn til kriterierne i fælles holdning 2008/944/FUSP er udarbejdet af COARM og bygger på national bedste praksis, mens input fra andre relevante aktører er taget i betragtning.

Formålet med dem er at få medlemsstaterne til at anvende kriterierne i den fælles holdning mere konsekvent. Dette opnås bl.a. ved at pege på nogle faktorer, der skal tages hensyn til ved vurdering af ansøgninger om eksporttilladelse. Bedste praksis er til brug for de embedsmænd, der udsteder eksporttilladelser, og andre embedsmænd i relevante statslige kontorer og organer. Beslutningsprocessen bygger på disse embedsmænds ekspertise i spørgsmål vedrørende regionale, juridiske (f.eks. menneskerettighedslovgivning og folkeret), tekniske, udviklingsmæssige samt sikkerheds- og militærrelaterede spørgsmål.

3. Revision af fælles holdning 2008/944/FUSP

I henhold til artikel 15 i den fælles holdning skal denne revideres tre år efter vedtagelsen. På grundlag heraf har Rådets Gruppe vedrørende Eksport af Konventionelle Våben (COARM) i 2012 gennemført en indgående vurdering af bestemmelserne i den fælles holdning. Relevante interessenter såsom Europa-Parlamentet og civilsamfundet er blevet inddraget ved de sædvanlige møder. Denne vurdering i forbindelse med revisionen viste, at den fælles holdning og de instrumenter, der er omhandlet heri, fortsat tjener de formål, som Rådet fastsatte i 2008, og danner et solidt grundlag for en koordinering af medlemsstaternes politikker for våbeneksport.

Samtidig fremgik det også, at der kan gøres yderligere fremskridt med gennemførelsen af den fælles holdning med henblik på bedst muligt at støtte overensstemmelsen i medlemsstaternes politikker for våbeneksport. Med henblik herpå arbejdes der i COARM på at forbedre gennemførelsen af den fælles holdning. Områder såsom informationsindholdet og et nyt IT-system til støtte for mekanismen for meddelelser om afslag og konsultationer skal have en væsentlig gennemarbejdning. Der forberedes også målrettede ajourføringer af relevante afsnit af brugervejledningen.

4. Outreachaktiviteter

Artikel 11 i den fælles holdning henstiller til medlemsstaterne, at de »gør alt for at tilskynde andre stater, der eksporterer militærteknologi eller -udstyr, til at anvende kriterierne i denne fælles holdning«. Koordinerede outreachaktiviteter fra medlemsstaternes og EU's side er fortsat i 2012 og i 2013 indtil nu (jf. tabel D i bilaget).

Afgørelse 2009/1012/FUSP, der udløb i slutningen af marts 2012, tildelte midler til fem regionale outreachseminarer og fire personaleudvekslinger med tredjelande med tæt tilknytning til EU. Den tekniske gennemførelse var overdraget til den tyske økonomi- og eksportkontrolstyrelse, BAFA. Før udløbet gav afgørelse 2009/1012/FUSP mulighed for at tilrettelægge et besøg i Den Tjekkiske Republik af embedsmænd fra Kroatien, Den Tidligere Jugoslaviske Republik Makedonien og Montenegro.

Derefter gennemførte COARM en omfattende vurdering af sine outreachaktiviteter til fremme af kontrollen med våbeneksport finansieret i medfør af afgørelse 2009/1012/FUSP med henblik på at identificere styrker og svagheder og tage hensyn hertil ved tilrettelæggelsen af sine fremtidige outreachaktiviteter til fremme af kontrollen med våbeneksport. Alle relevante interessenter har haft lejlighed til at bidrage til denne vurdering, der resulterede i en ny rådsafgørelse 2012/711/FUSP af 19. november 2012, som finansierer en ny runde outreachaktiviteter rettet mod lande i EU's nærmeste naboskab. Rådets afgørelse 2012/711/FUSP afsætter 1,86 mio. EUR til dette formål og udvikler og udvider viften og antallet af aktiviteter såsom workshopper om individuel bistand, som er tilpasset modtagerlandenes specifikke behov.

5. Politiske dialogmøder

I 2012 og 2013 blev der holdt halvårlige politiske dialogmøder om spørgsmål vedrørende våbeneksportkontrol med Norge, Canada, Ukraine, USA og Den Russiske Føderation og i 2012 for første gang med Serbien.

Disse politiske dialoger var et forum for frugtbare drøftelser om spørgsmål af fælles interesse såsom eksportpolitikker for specifikke bestemmelseslande, spørgsmål vedrørende overholdelse og kontrol og processen hen imod en traktat om våbenhandel.

6. Ajourføring af Den Europæiske Unions fælles liste over militært udstyr

Den Europæiske Unions fælles liste over militært udstyr har status af en forpligtelse inden for rammerne af den fælles udenrigs- og sikkerhedspolitik. Den er overført som anvendelsesområdet for forsvarsrelaterede produkter i bilaget til Europa-Parlamentets og Rådets direktiv 2009/43/EF af 6. maj 2009 om forenkling af vilkår og betingelser for overførsel af forsvarsrelaterede produkter inden for Fællesskabet (7).

Den 11. marts 2013 vedtog Rådet en ajourført udgave af listen, der tager hensyn til de ændringer i Wassenaararrangementets liste over ammunition, der blev aftalt på Wassenaararrangementets plenarmøde i 2012. Den ajourførte udgave af Den Europæiske Unions fælles liste over militært udstyr blev efterfølgende offentliggjort i Den Europæiske Unions Tidende C 90 af 27. marts 2013, side 1.

7. Våbenmæglervirksomhed

Rådet besluttede, at kravene til at udveksle oplysninger i fælles holdning 2003/468/FUSP af 23. juni 2003 om kontrol med våbenmæglervirksomhed (8) skal gennemføres ved hjælp af mekanismen i fælles holdning 2008/944/FUSP. I overensstemmelse med artikel 5 i fælles holdning 2003/468/FUSP har medlemsstaterne indført særlige ordninger med henblik på udveksling af oplysninger om tilladelser til mæglervirksomhed og afslag på ansøgninger herom. I overensstemmelse med artikel 4 og 5 i fælles holdning 2003/468/FUSP har de medlemsstater, der har krævet, at våbenmæglerne skal have skriftlig tilladelse til at udøve denne virksomhed, og/eller har oprettet et register over våbenmæglere, endvidere indført særlige ordninger med henblik på udveksling af relevante oplysninger om registrerede våbenmæglere. Oplysninger om EU-medlemsstaters tilladelser til mæglervirksomhed og afslag på ansøgninger herom findes i tabel A.III i bilaget.

Tabel C i bilaget indeholder detaljerede oplysninger om national gennemførelse af den fælles holdning om våbenmæglervirksomhed eller giver oplysninger om situationen for de medlemsstater, som endnu ikke har gennemført den fælles holdning fuldt ud.

8. Dialog med Europa-Parlamentet og NGO'er

Dialogen med Europa-Parlamentet vedrørende spørgsmål om våbenkontrol finder efter oprettelsen af Tjenesten for EU's Optræden Udadtil sædvanligvis sted årligt i form af en høring med formanden for COARM. I 2012 fandt høringen sted den 5. december. Tjenesten for EU's Optræden Udadtil havde også regelmæssige kontakter med medlemmer af Europa-Parlamentet om traktaten om våbenhandel og besvarede et betydeligt antal spørgsmål fra Europa-Parlamentet om våbeneksport.

I overensstemmelse med tidligere praksis holdt COARM halvårlige møder med ikkestatslige organisationer i 2012-2013.

II. TRAKTATEN OM VÅBENHANDEL (ATT)

1. Deltagelse i den forberedende komités møder

En af EU's vigtigste udenrigspolitiske prioriteter gennem de seneste år har været at opnå en juridisk bindende og robust våbenhandelstraktat (ATT).

I hele 2012 og 2013 har Den Europæiske Union og dens medlemsstater kraftigt støttet og deltaget i den FN-ledede proces hen imod en traktat om våbenhandel. Forud for møderne i den forberedende ATT-komité i februar 2012 og de to diplomatiske konferencer i juli 2012 og marts 2013 har en særlig undergruppe af interesserede medlemmer under COARM og CODUN for så vidt angår ATT regelmæssigt holdt møder for at udveksle synspunkter og koordinere holdninger, hvorved EU er vedblevet med at være en meget aktiv og synlig aktør i ATT-processen.

På grundlag af EU's koordinerede holdninger førte EU og dets medlemsstater også omfattende konsultationer med tredjelande, navnlig store våbenproducerende lande, og med formændene for FN-konferencerne, først med ambassadør Roberto García Moritán og derefter med ambassadør Peter Woolcott.

EU og dets medlemsstater beklager, at der ikke kunne opnås enighed om en endelig traktattekst på konferencen i juli 2012, og engagerede sig derfor aktivt i videreførelsen af og en positiv afslutning på forhandlingsprocessen med den endelige FN-konference i marts 2013 og det overvældende flertal for FN's Generalforsamlings resolution 67/234 B den 2. april 2013. Traktaten blev åbnet for undertegnelse af alle stater den 3. juni 2013, og i juli 2013 havde alle 28 EU-medlemsstater undertegnet traktaten. De nationale ratifikationer pågår i øjeblikket, afhængig af de relevante nationale proceduremæssige krav.

EU kan ikke selv være part i ATT, eftersom ATT ikke er åben for undertegnelse eller tiltrædelse af regionale integrationsorganisationer, men kun af stater. Med hensyn til de spørgsmål, der er omfattet af EU's enekompetence, er medlemsstaterne ved Rådets afgørelse 2013/269/FUSP (9) blevet bemyndiget til i Den Europæiske Unions interesse at undertegne traktaten. Rådets afgørelse om bemyndigelse til ratifikationen afventer Europa-Parlamentets godkendelse, før den formelt kan vedtages af Rådet.

I overensstemmelse med den støtte til ATT, som EU på et tidligt tidspunkt gav udtryk for, fokuserer EU nu på at fremme hurtig ikrafttrædelse og fuld gennemførelse, og et særligt instrument om EU-aktiviteter til støtte for gennemførelsen af ATT i tredjelande er under udvikling i forbindelse hermed.

2. Outreachaktiviteter inden for rammerne af afgørelse 2010/336/FUSP og afgørelse 2013/43/FUSP om EU's aktiviteter til støtte for traktaten om våbenhandel

Siden 2009 har EU særlig aktivt fremmet ATT-processen over for tredjelande navnlig med sigte på at øge deltagelsen i FN-processen og på at forbedre alle FN's medlemsstaters forståelse af de forskellige elementer i en kommende traktat.

I 2012 og hidtil i 2013 har EU's aktiviteter til støtte for ATT hidtil været finansieret gennem afgørelse 2010/336/FUSP og 2013/43/FUSP. Inden for rammerne af Rådets afgørelse fra 2010 blev der afholdt outreachseminarer i Nairobi, Kenya, for landene i det østlige og sydlige Afrika (februar 2012), i Beirut, Libanon, for landene i Mellemøsten (marts 2012) og i Beograd, Serbien, for landene i Europa og i Kaukasus (april 2012). Et sideløbende arrangement fandt sted i tilknytning til ATT-konferencen i juli 2012.

De aktiviteter, der er finansieret via afgørelse 2013/43/FUSP, er foregået i tilknytning til to seminarer, som fandt sted i februar/marts 2013 forud for ATT-konferencen i marts 2013 og i juni 2013. Det første seminar samlede relevante interessenter forud for den endelige FN-konference om ATT og fremmede udvekslingen af synspunkter inden den formelle FN-konference. Det andet seminar fokuserede på de udfordringer, gennemførelsen af ATT afføder, og beskæftigede sig navnlig med de indhøstede erfaringer fra eksisterende bistandsprogrammer til eksportkontrol og modtagerlandenes behov.

III. PRIORITEREDE RETNINGSLINJER FOR COARM FOR DEN NÆRMESTE FREMTID

Med vedtagelsen af den juridisk bindende fælles holdning 2008/944/FUSP er de grundlæggende elementer i en fælles strategi for kontrol med medlemsstaternes eksport af konventionelle våben identificeret. På trods af de fremskridt, som vedtagelsen af den fælles holdning repræsenterer, skal der stadig gøres en indsats, navnlig på det niveau, der handler om gennemførelse af den fælles holdning, som påpeget i denne gennemgang. Med udgangspunkt i Rådets konklusioner af 19. november 2012 arbejdes der nu i COARM på forbedringer, der er relevante for gennemførelsen af den fælles holdning, med henblik på udmøntning navnlig som ændringer af brugervejledningen.

Følgende er prioriterede retningslinjer for den nærmeste fremtid:

1. fortsat udveksling af relevante oplysninger blandt EU's medlemsstater om våbeneksportpolitikker over for specifikke bestemmelseslande

2. afslutning af de forbedringer, der er relevante med henblik på gennemførelsen af Rådets fælles holdning 2008/944/FUSP, og som er blevet fremhævet i forbindelse med revisionen heraf, i overensstemmelse med våbenhandelstraktaten

3. ajourføring af brugervejledningen og EU's fælles liste over militært udstyr, navnlig med henblik på at afspejle de som resultat af revisionen opnåede forbedringer

4. sikring af, at de medlemsstater, der endnu ikke har gjort det, vedtager passende nationale administrative regler til fuld gennemførelse af — fælles holdning 2003/468/FUSP om kontrol med våbenmæglervirksomhed — fælles holdning 2008/944/FUSP om fælles regler for kontrol med eksport af militærteknologi og -udstyr

5. støtte til en hurtig ikrafttrædelse og fuld gennemførelse af våbenhandelstraktaten, navnlig gennem et særligt EU-program til støtte for tredjelandes gennemførelse

6. sikring af nyttige COARM-outreachaktiviteter inden for rammerne af afgørelse 2012/711/FUSP

7. videreudvikling af udvekslingen af oplysninger og bedste praksis med tredjelande, der har tilsluttet sig fælles holdning 2008/944/FUSP

8. fortsat dialog med Europa-Parlamentet og videreudvikling af forbindelserne med civilsamfundet og erhvervslivet

9. hurtig udarbejdelse og offentliggørelse af sekstende EU-årsberetning om våbeneksport.

(1) EUT L 335 af 13.12.2008, s. 99.

(2) EUT L 348 af 29.12.2009, s. 16.

(3) EUT L 321 af 20.11.2012, s. 62.

(4) EUT L 152 af 18.6.2010, s. 14.

(5) EUT L 20 af 23.1.2013, s. 53.

(6) http://www.eeas.europa.eu/non-proliferation-and-disarmament/arms-export-control/index_da.htm.

(7) EUT L 146 af 10.6.2009, s. 1.

(8) EUT L 156 af 25.6.2003, s. 79.

(9) EUT L 155 af 7.6.2013, s. 9.